Document ID: 32000R0620

Kommissionens forordning (EF) nr. 620/2000
af 23. marts 2000
om ændring af Rådets forordning (EF) nr. 1722/1999 for så vidt angår importen af hård hvede og restprodukter af visse kornarter med oprindelse i Marokko
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1722/1999 af 29. juli 1999 om indførsel af klid og andre restprodukter fra sigtning, formaling og anden bearbejdning af visse kornarter med oprindelse i Algeriet, Marokko og Egypten og om indførsel af hård hvede med oprindelse i Marokko(1), særlig artikel 6, og
ud fra følgende betragtninger:
(1) De indrømmelser med hensyn til indførsel til Fællesskabet af klid, restprodukter og hård hvede med oprindelse i Marokko, der omhandles i samarbejdsaftalen mellem Det Europæiske Fællesskab og Marokko, som har været gældende siden 1978, er blevet iværksat ved forordning (EF) nr. 1722/1999.
(2) Denne samarbejdsaftale erstattes fra 1. marts 2000 af den nye Euro-Middelhavsaftale(2) om oprettelse af en associering mellem De Europæiske Fællesskaber og deres medlemsstater på den ene side og Kongeriget Marokko på den anden side. De indrømmelser, der omhandles i den tidligere samarbejdsaftale, udløber på dette tidspunkt.
(3) Forordning (EF) nr. 1722/1999 må derfor tilpasses for at fjerne henvisningen til produkter med oprindelse i Marokko.
(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
I forordning (EF) nr. 1722/1999 foretages følgende ændringer:
1) Artikel 1 affattes således:
"Artikel 1
Denne forordning indeholder bestemmelser om særordningerne for indførsel af klid og andre restprodukter fra sigtning, formaling og anden bearbejdning af visse kornarter med oprindelse i Algeriet og Egypten."
2) Artikel 2 affattes således:
"Artikel 2
Toldsatserne ved indførsel til Fællesskabet af klid og andre restprodukter fra sigtning, formaling og anden bearbejdning af visse kornarter, henhørende under KN-kode 2302 30 10 til 2302 40 90 med oprindelse i Algeriet, udgør 40 % af de i den fælles toldtarif fastsatte beløb, som derpå nedsættes med 7,25 EUR pr. ton."
3) Artikel 4 affattes således:
"Artikel 4
Artikel 2 og 3 anvendes på alle indførsler, for hvilke importøren kan fremlægge bevis for, at eksportafgiften er blevet opkrævet i Algeriet og Egypten i overensstemmelse med henholdsvis artikel 21 i samarbejdsaftalen med Algeriet og artikel 20 i samarbejdsaftalen med Egypten."
4) Artikel 5 ophæves.
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 1. marts 2000.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 23. marts 2000.

Labels: 3
17
18